**REPUBLIKA SRBIJA**

**NARODNA SKUPŠTINA**

**Odbor za ljudska i manjinska prava**

**i ravnopravnost polova**

**08 Broj: 06-2/386-14**

**19. januar 2015. godine**

**B e o g r a d**

**Z A P I S N I K**

**SA 15. SEDNICE ODBORA ZA LjUDSKA I MANjINSKA PRAVA I RAVNOPRAVNOST POLOVA**

**ODRŽANE 18. NOVEMBRA 2014. GODINE**

Sednica je počela u 15 časova.

Sednicom je predsedavao predsednik Odbora Meho Omerović.

Sednici su prisustvovali: Ljiljana Malušić, Vladica Dimitrov, Ljibuška Lakatoš, Biljana Hasanović Korać i Elvira Kovač, članovi Odbora.

Sednici nisu prisustvovali članovi Odbora: Biljana Ilić Stošić, Milanka Jevtović Vukojičić, Zlata Đerić, Suzana Šarac, Slobodan Perić, Dubravka Filipovski, Stefana Miladinović, Aida Ćorović, Vera Paunović, Olena Papuga i Sulejman Ugljanin.

Sednici su prisustvovali zamenici članova Odbora: Milosav Milojević, Nenad Mitrović, Milena Turk i Jelisaveta Veljković.

Sednici su prisustvovali i: Fevzija Murić, pomoćnik gradonačelnika Novog Pazara; Slaviša Paunović, načelnik Opštinske uprave Vrnjačka Banja; Dragana Grabovica, Zaštitnik građana – načelnik Odeljenja za rodnu ravnopravnost; Milan Milenović, Centar za socijalni rad Niš; Nadežda Milićević, Centar za socijalni rad Kraljevo; Slavica Simonović, Centar za socijalni rad Kruševac; Ulfeta Demčović, Savet za rodnu ravnopravnost Novi Pazar; Lidija Pavlović, Violeta Mišković, Nela Dančetović, Savet za rodnu ravnopravnost Kraljevo; Goran Bačkulja, Policijska uprava Kraljevo; Petar Matić, Policijska uprava Kruševac; Bojan Aćimović, Policijska stanica Paraćin; Zibija Šarenkapić, Kulturni centar DamaD; Jasmina Barać Perović, Iz kruga Niš; Slavica Rakić, Romani cikna; Slađana Anđelković, Udruženje žena Peščanik; Vesna Ristović, Udruženje Fenomena; Milan Antonijević, Momčilo Živadinović, JUKOM i Novak Pešić, Misija OEBS u Srbiji.

Predsednik Odbora je konstatovao da su ispunjeni uslovi za rad i odlučivanje, te je predložio sledeći

D n e v n i r e d :

1. Uloga mehanizama za rodnu ravnopravnost i postupanje nadležnih organa u skladu sa protokolima o postupanju u slučajevima nasilja nad ženama u porodici i u partnerskim odnosima.

Članovi Odbora su jednoglasno PRIHVATILI predloženi Dnevni red.

**Predsednik Odbora** je otvorio sednicu i pozdravio sve prisutne. Zahvalio se Misiji OEBS-a na podršci u realizaciji sednice van sedišta. On je istakao da će se Odbor i ove godine aktivno uključiti u kamapnju „16 dana aktivizma u borbi protiv nasilja nad ženama“. Kada je reč o nasilju nad ženama, naglasio je da imamo na žalost statističke podatke koji nam ne idu u prilog. Borba protiv nasilja nad ženama i porodičnog nasilja dobija novu dimenziju ratifikacijom Istanbulske konvencije koja predstavlja najznačajniji međunarodni akt u oblasti borbe protiv nasilja nad ženama u Evropi i uspostavlja jasne, visoke standarde u različitim oblastima koje moramo kao društvo unaprediti, od prevencije preko unapređenja zakonodavstva, do procesuiranja počinilaca i obezbeđivanja mera zaštite i podrške žrtvama. Veoma je važno što mere i ciljevi koji su predviđeni ovom konvencijom zahtevaju koordinaciju i zajedničke akcije svih nadležnih institucija i organizacija, uključujuči i organizacije civilnog društva. Srbija je prepoznala tu potrebu za zajedničkom akcijom i za multisektorskim pristupom u borbi protiv nasilja nad ženama i u porodici i mi smo zaključkom Vlade već od 24. novembra 2011. godine usvojili Opšti protokol o postupanju i saradnji ustanova, organa i organizacija u situacijama kada se dešava nasilje nad ženama i u porodici. Nakon toga smo doneli posebne protokole pri sledećim ministarstvima: Ministarstvu zdravlja, Ministarstvu rada, zapošavanja i socijalne politike, Ministarstvu unutrašnjih poslova, Ministarstvu prosvete, nauke i tehnološkog razvoja i Ministarsvu pravde. Proces razvijanja ovih protokola je prenet i na lokalni nivo gde će nosioci aktivnosti biti upravo Centri za socijalni rad. Naime, posebnim protokolima je predviđeno donošenje sporazuma lokalnih samouprava o postupanju u slučajevima nasilja nad ženama. Predsednik Odbora je istakao da je cilj ove sednice da se poslanici upoznaju sa iskustvima i problemima u primeni protokola na lokalnom nivou. Rad po ovom pitanju Odbor će nastaviti 25. novembra kada je Međunarodni dan borbe protiv nasilja nad ženama i tom prilikom ćemo se upoznati sa posebnim izveštajem Zaštitnika građana o primeni opšteg i posebnih protokola za zaštitu žena od nasilja. Dalje je istakao da imamo problem sa implementacijom zakona i da je zbog toga veoma važna kontrolna funkcija Narodne skupštine.

**Zibija Šarenkapić** je istakla da je pitanje rodne ravnopravnosti, položaja žena u zajednici i pitanje nasilja u porodici, nešto oko čega bismo svi trebali, nezavisno od toga na kom društvenom nivou vlasti ili prostora za odlučivanje se nalazimo, da poklanjamo dodatnu pažnju, polazeći od toga da je nasilje nad ženama potpuno društveno neprihvatljivo, da je ekonomski neisplativo i da je zakonski sankcionisano. Takođe je istakla da je lično tužna kad čuje da „imamo odlične zakone, ali se ne primenjuju“. I naročito kada to čuje sa nivoa vlasti. Stoga smatra da uz dobre zakone treba razvijati i mehanizme koji omogućavaju da se oni primenjuju. Naročito je istakla da treba obezbediti efikasnu primenu Zakona o ravnopravnosti polova, Zakona o zabrani diskriminacije i Zakona o zabrani diskriminacije osoba sa invaliditetom. Istakla je nekoliko oblasti koje su vezane sa radom ovog odbora, kao što je razvijanje referentnih mehanizama za sprovođenje protokola. Dakle, nakon što ministarstva usvoje protokole, oni stignu do direktora institucija, ali nikako da funkcionalno stignu do sprovoditelja, a sprovoditelji su činovnici, službenici, nadležna lica. Protokoli često ostaju bez dobre primene zato što nemamo razvijene unutrašnje mehanizme kako se to stvarno postupa u policiji i centrima za socijalni rad, a naročito kod tužilaštva i suda. Istakla je i problem lokalnih budžeta, jer svaki rebalans znači da nestaju one budžetske linije koje su namenjene za osnaživanje žena, pitanja rodne ravnopravnosti, i borbe protiv porodičnog nasilja. Smatra da se kada govorimo o porodičnom nasilju, ne posvećuje dovoljno pažnje deci, pa ni protokoli ne vide decu na adekvatan način, a upravo bi oni morali biti u prvom planu.

**Fevzija Murić**, kao predstavnik lokalne samouprave naveo je da najveći teret u primenjivanju ovih mehanizama imaju ljudi iz centara za socijalni rad. Oni su, zajedno sa domovima zdavlja, prve institucije kojima se žrtva nasilja obraća, a dalje sledi policija koja nije pod ingerencijom lokalne samouprave. Smatra da opterećenost poslom, kompleksnošću obaveza i težinom i odgovornošću koje imaju zaposleni u centrima za socijalni rad, pored ograničenih materijalnih i kadrovskih mogućnosti, predstavljaju značajne poteškoće sa kojima se oni nose u obavljanju svojih poslova. Ne postoji teža profesionalna odgovornost nego kad treba doneti odluku da se nekom oduzme dete i da se da na staranje, pored živa oba roditelja, a to se na žalost sve češće dešava. Stoga ne mogu institucije sve same da urade, moraju i žene da se aktiviraju, kao i porodica, prijatelji, kolege i celokupno okruženje. Veoma često, dok problem dođe do instititucija, već bude kasno. Veoma retko se dešava da nasilje u porodici prijavi neko od članova uže ili šire porodice. Smatra da ovakvi sastanci ulaze među građanstvo, u instititucije, a nije dovoljno da Odbor drži sednice „iza zatvorenih vrata“ i da ima svoje zaključke, nego da se ohrabre i oni ljudi koji na terenu zaista rade po ovim pitanjima, da im se ulije malo snage i samopouzdanje, da oni vide da imaju kompletnu podršku, uz jačanje kapaciteta. Naveo je podatak iz Centra za socijalni rad da je sve manje socijalnih radnika.

**Slađana Anđelković** iz nevladine organizacije Peščanik, podelila je sa prisutnima svoja isksutva koje ima i kao volonter na SOS telefonu koji radi od 2008. godine. Ona je istakla da nasilja ima previše. Ono nema veze sa stepenom obrazovanja, sa ekonomskom situacijom, niti sa godinama starosti. Javljaju se žene od 70 godina, kao i one od 20 godina, žene sa osnovnim obrazovanjem i visokim obrazovanjem, siromašne i bogate. Ono što im najviše nedostaje jeste razumevanje i pažnja. Te žene žive u nasilju, neke se stide da to priznaju, a neke možda zato što znaju da neće dobiti podršku i razumevanje od svojih bližnjih. Zato im razgovor mnogo znači. Navela je da postoje i pozitivni primeri gde su žene uspele da se izbore i da izađu iz nasilja. Trenutno, Peščanik radi projekat u saradnji sa centrom za socijalni rad, policijom i komisijom za rodnu ravnopravnost, koji se odnosi na osnaživanje i jačanje žena u seoskim i romskim sredinama. Organizuju i ulične akcije i tribine, kao i neku vrstu ženskog druženja. Takođe smatra da treba više raditi na sprovođenju zakona i navodi kao primer da se još nije dogodilo da se nasilnik izbaci iz kuće, a da u kući ostanu žena i deca. Takođe je istakla da svako nasilje rađa novo nasilje. Deca koja rastu u nasilju u većini slučajeva i sami postaju nasilnici. Žena u nasilju je direktna žrtva, ali indirektna žrtva su deca jer posmatraju majku koja trpi nasilje. Nesprovođenje zakona je nešto što doprinosi tome da se nasilje ne smanjuje.

**Vesna Ristović** je takođe prenela svoja iskustva volonterke na SOS telefonu za žene žrtve porodičnog nasilja. Takođe radi u osnovnoj školi i istakla je značaj razbijanja predrasuda jer pojedina deca dolaze u školu sa već uvreženim mišljenjem da muškarac može da se tuče i da tuče, radi sve i svašta, a žena mora da bude u kuhinji i da radi. Stoga smatra da moraju postojati radionice još od predškolskog uzrasta, kao i u školama, gde će se deca obučavati za razbijanje predrasuda, ne samo po ovom pitnju, već i prema invalidima, drugoj naciji i sl. Sve ovo ne možemo da vezujemo samo za zakon, već treba da radimo na prevenciji od nasilja još od malih nogu.

**Milan Milenović** je upoznao prisutne sa praksom na nivou grada Niša. Postoji potpisan sporazum o postupanju koji je pravno obavezujuć za sve potpisnike. Sporazum je potpisan u maju 2014. godine i ima 16 potpisnika među kojima su lokalna samouprava i policijska uprava, ali i mediji i nevladin sektor. Kao rukovodilac internog tima za borbu protiv nasilja u Centru za socijalni rad, skoro svakodnevno se suočava sa prijavama porodičnog nasilja. Jedan od osnovnih principa sporazuma jeste hitnost u postupanju u skladu sa stepenom ugroženosti žrtve nasilja. Centar za socijalni rad ima razvijenu saradnju sa policijskom upravom u Nišu u smislu zaustavljanja nasilja i obezbeđivanja sigurnosti i bezbednosti žrtve. Pružanje mera i usluga koje nakon toga slede može biti kamen spoticanja, iako na nivou Grada komunikacija između policijske uprave, zdravstva, tužilaštva i Centra za socijalni rad postoji, ne samo na nivou pisane korespodencije, nego i na nivou međusobnih susreta i telefonskih kontakata kad su u pitanju konkretni slučajevi. Ono na šta su se oni fokusirali u svom radu jeste da sve žrtve koje im se obraćaju usmeravaju u pravcu parnice, odnosno određivanja mera zaštite od nasilja u porodici. Stoga je njihova preporuka da pored krivičnog gonjenja treba pokrenuti i parnicu, jer nije isti slučaj kad imate lice prema kome se vodi krivični postupak, a nije osuđeno niti postoji pravosnažna presuda i lice kod koga je doneta presuda, odnosno kome je određena mera zaštite. Ovo iz razloga što svaki put kad takvo lice pokuša da prekrši tu meru, mehanizmi postupanja policije i drugih organa su mnogo jednostavniji nego da se radi o ponovnom prijavljivanju nasilja. Složio se sa prethodnim govornicima da postoje kadrovski problemi jer nema dovoljno zaposlenih koji bi mogli da se svim slučajevima pozabave na način na koji bi trebalo.

**Elvira Kovač** je istakla da, pored toga što je članica Odbora, takođe je i regionalni trener koji radi sa institucijama, aktivistkinjama i volonterkama sa SOS telefona iz Vojvodine. Ukazala je na konkretne probleme na kojima bi trebalo zajedno raditi. Ona je istakla da, iako je naše zakonodavstvo jedno od boljih, ono nije idealno, a kao primer je navela potrebu izmene Krivičnog zakonika i činjenicu da u našem zakonodavstvu još uvek ne postoji pojam žrtve. Znači, žrtva nasilja u porodici je još uvek samo oštećena ili oštećeni. Radi usklađivanja sa Istanbulskom konvencijom potrebno je redefinisati neka krivična dela kao što je silovanje, seksualno zlostavljanje i proganjanje. Bez obzira na to što se mediji sve više uključuju, što sve glasnije pričamo o ovoj problematici, što su ljudi svesniji problema, još uvek je izuzetno nizak procenat prijave nasilja u porodici, čak i od strane bliskih rođaka. Stoga moramo da radimo na tome da ljudi budu svesniji da je to njihova obaveza, da čim postoji saznanje ili sumnja na nasilje, da su obavezni da to prijave. Takođe je istakla potrebu bolje koordinacije između raznih institucija kako bi se izbeglo to da žrtva mora svima pojedinačno da ispriča svoju priču jer se ona na taj način reviktimizuje. Centar za socijalni rad po službenoj dužnosti treba da nastavi dalju proceduru, umesto toga da težište bude na medijaciji i pomirenju. Sledeći problem je što javni tužilac u mnogim situacijama odustaje od daljeg gonjenja ako žrtva odustane, a takođe se dešava da nasilnik dobije samo uslovnu kaznu što je po nekim istraživanjima u više od 70% slučajeva ili dobije novčanu kaznu. U slučaju novčane kazne, ako su se supružnici u međuvremenu pomirili ili se ona vratila jer nema gde da ode, kaznu plaćaju iz kućnog budžeta i on za takvu situaciju prebacuje odgovornost na nju, a najverovatnije će i nastaviti da ju zlostavlja. Ono što je takođe problem jeste da, iako postoji zakonska mogućnost da se nasilnik odstrani iz zajedničkog stana, takva mera se izuzetno retko primenjuje, a uglavnom se primenjuje mera zabrane prilaska ili zabrana daljeg uznemiravanja, što nije najbolje rešenje.

**Slaviša Paunović** je, kao predstavnik lokalne samouprave, istakao da treba raditi na podizanju nivoa svesti samih grupa koje su ovim problemom pogođene jer, na žalost, još uvek se nismo kao društvo oslobodili određenih stereotipa koji vladaju dugi niz godina. Smatra da je izuzetno veliko nasilje nad ženama, ali još je veće nasilje nad decom u porodici. Stoga smatra da treba razmišljati o tome da se izmenama Zakona o socijalnom osiguranju daju veća ovlašćenja centru za socijalni rad, za šta postoje primeri u nekim zmljama u okruženju, odnosno da se obezbedi status službenog lica zaposlenima u centru za socijalni rad, jer tada postupanje u slučajevima nasilja u porodici ne bi zavisilo samo od intervencije policije po njihovoj prijavi, već bi sami imali ovlašćenja da mogu preduzeti neke operativne mere ili radnje.

**Slavica Rakić** iz udruženja „Romani cikna Kruševac“ je istakla naročito težak položaj žena iz marginalnih grupa kao što su Romkinje. To su žene koje često ne umeju da prepoznaju nasilje jer je to nešto što je tradicionalno, gde je normalno da žena bude ta koja trpi i da nema podršku porodice, komšija, a nažalost ni policije ni centra za socijalni rad jer su to ona „ciganska posla, sad se biju, sad se vole“. To je jedna specifična kategorija i te žene trpe možda najviše nasilje. Stoga je istakla da bi mnogo više pažnje trebalo da se posveti Romkinjama i da se one ohrabre i da umeju da prepoznaju nasilje.

**Slavica Simonović** je naglasila da svaka žena koja trpi nasilje, nezavisno od toga da li je iz marginalizovanih grupa ili je fakultetski obrazovana, ima jednu specifičnu psihologiju i potrebna joj je podrška u svakom smislu. Takođe je istakla problem ekonomske zavisnosti žena od nasilnika, zbog čega je potrebno raditi i na podizanju ekonomske samostalnosti žena.

**Milan Milenović** je istakao da se mora razumeti da je očuvanje porodice najčešća motivacija i osnovni cilj obraćanja žrtve nekoj od institucija. Upoznao je prisutne da u Nišu postoje tretmani za počinioca nasilja, a takođe oni postoje i na teritoriji grada Beograda i Kragujevca. Kolege iz tih gradova su imali mogućnost da se upoznaju sa programima u Norveškoj, pa su preuzeli norveški model alternative nasilju te ga prilagodili ovdašnjim prilikama.

**Biljana Hasanović Korać** je od 1998. godine bila aktivno uključena u rad Centra za prava žena u Vršcu i tamo su imali prvi SOS telefon u Vojvodini, a radila je kao aktivista i volonter. U to vreme je bila i advokat pa je pružala i pravnu pomoć žrtvama nasilja. Ona je konstatovala da od tog vremena do danas ipak postoji veliki napredak. Na početku nije bilo moguće ostvariti nikakvu saradnju sa policijom, a sa centrom za socijalni rad se ta saradnja svodila na to da su oni žrtve nasilja upućivali u Centar za prava žena na razgovor ili kod nje kao advokata na besplatnu pravnu pomoć. Podelila je sa prisutnima iskustva koja je imala u svom radu i upoznala ih sa strašnim sudbinama pojedinih žena koje su bile njene klijentkinje, a naročito slučaj da je joj je klijentkinja ubijena posle razvoda. Stoga smatra da je veliki napredak to što se progovorilo o svemu, jer dok o tome ne budemo govorili nećemo moći ni da rešavamo probleme. Zato je istakla da želi da ovaj sastanak bude samo jedan od prvih koraka u uspostavljanju međusobne saradnje i da je neophodno da mehanizmi predviđeni zakonom zažive, da se sprovedu u praksi i da se smanji nasilje, iako ono nikada neće moći da se iskoreni.

**Nadežda Milićević** je navela da Kraljevo takođe ima lokalni sporazum koji je potpisan u maju ove godine i ima 14 potpisnika. Svaka od ovih instititucija potpisnika je u skladu sa svojim nadležnostima obavljala ove poslove i ranije, ali se protok vremena skratio u tom smislu što više nema gubljenja vremena na administrativne prepiske, nego se mnoge stvari realizuju na nivou kontakata, putem telefona i na sastancima na mesečnom nivou. Ovim putem se razmenjuju iskustva i konkretni primeri. Međutim, problem nastaje kada se dođe do tužilaštva jer ono odustaje upravo zbog toga što najčešće žrtva odustane od krivičnog gonjenja ili sud izriče novčane kazne koje se odražavaju na funkcionisanje same porodice. Ona je istakla da misli da sve to ima veze sa materijalnim defitima jer kada bi centar za socijalni rad imao većih materijalnih mogućnosti da žrtvu zbrine, da joj materijalno pomogne, da joj reši stambeno pitanje, da je odvoji od nasilnika, onda bi ona bila ohrabrenija da ne odustaje u tužilaštvu.

**Violeta Mišković** je istakla problem dokazivanja. Najčešće se nasilje dešava u zatvorenoj prostoriji gde nema svedoka, gde je svedok jedino žrtva. Žrtva se u prvom mahu obraća centru za socijalni rad i policiji, ali kada dođe do tužilaštva ona često odustaje. Tužilaštvo nema sa čim da krene u postupak. Sud ne može da osudi bez dokaza. Međutim, s obziorom da se nasilje najčešće ponavlja, centar za socijalni rad u međuvremenu vrši osnaživanje takve žrtve i ona u jednom trenutku počinje da svedoči i dođe do osuđujuće kazne. U početku, ako nema telesnih povreda, izriče se uslovna osuda, retko kad novčano kažnjavanje, ali ako se nasilje ponavlja, počinilac dobija zatvorsku kaznu. Mora se voditi računa i o deci, kao i o opstanku porodice, a naročito je važna prevencija od malih nogu i saradnja sa predškolskim ustanovama.

**Slavica Simonović** je istakla značaj kampanja koje se sprovode u sredstvima informisanja i njihovog preventivnog delovanja i kao dobar primer navela reklamu na RTS-u „svi smo ravnopravni“, protiv diskriminacije.

**Lidija Pavlović** je ukazala na potrebu edukacije, kao i da ona treba da krene od škole i da njom budu obuhvaćeni i dečaci i devojčice. Ovo iz razloga što postoje različite porodice i različiti roditelji, pa škola treba da ima taj osnovni program obrazovanja i tu vrstu edukacije. Takođe, važna je i edukacija žena. Neophodno je da mehanizami za rodnu ravnopravnost ne nastaju samo kako bi se ispunila zakonska norma, nego da taj mehanizam nešto radi.

**Milan Antonijević** je naglasio princip potpune posvećenosti i dužne pažnje koji je predviđen Istanbulskom konvencijom. Današnja sednica je dokaz toga da Narodna skupština ovom problemu posvećuje značajnu pažnju i u tom smisilu treba koristiti kontrolnu funkciju Narodne skupštine. On je istakao da su neka od ovde pomenutih pitanja regulisana i Istanbuskom konvencijom, kao što su besplatna nacionalna SOS linija, višestruka diskriminacija, a Konvencija posebno naglašava određene kategorije kao što su Romi, izbeglice, imigranti, azilanti, pa svi oni moraju biti prepoznati kada govorimo o ovoj pojavi. Možemo govoriti i o analizi efekata rada svih onih koji su uključeni u borbu protiv nasilja nad ženama i nasilja u porodici, tj. na koji način ćemo evaluirati rad i organizacija civilnog društva, ali mnogo više onih koji nastupaju sa pozicije države i koji bi trebalo da ovu situaciju promene. Promene su vidljive na terenu, a voleo bi da čujemo sve aktere, pre svega predstavnike Ministarstva unutrašnjih poslova koji su prisutni na današnjoj sednci. On je istakao aktivnosti Zaštitnika građana u vezi ovog pitanja koji je izgradio određen broj preporuka koje se tiču i rada centara za socijalni rad, pa bi mogli govoriti i o tome na koji način kontrolisati poštovanje preporuka Zaštitnika građana. Dobro je da imamo medije koji prepoznaju ovu temu, ali imamo i neke negativne primere i naveo je razgovor koji je imao sa jednom poznatom novinarkom RTS-a, koja je smatrala da ne treba da objavi priču prijateljice koja joj se obratila zbog nasilja koje trpi, s obzirom da joj je na pitanje koliko se često to dešava, ona ogovorila jednom mesečno, što po shvatanju novinarke nije bio razlog da “ osramoti tog čoveka i iznese tu priču“. To je pokazatelj da još uvek nemamo svest o tome koliko je ova pojava raširena.

**Slavica Rakić** je u vezi potrebe edukacije u školama, pa i u vrtićima, istakla da je problem i to što ni nastavnici nisu edukovani za ova pitanja.

**Dragana Grabovica** je ukazala na neke od aktivnosti Zaštitnika građana. Oni su 2011. godine, idući u susret ratifikaciji Istanbulske konvenicije, uputili inicijativu za izmenu Krivičnog zakonika, urgirali su 2012. i 2013. godine, ali na žalost još uvek nema povratnih informacija, osim obećanja da će te izmene biti u skupštinskoj proceduri. Jedna od predloženih izmena jeste i uvođenje u krivično-pravni sistem krivičnog dela proganjanje, kao i obaveznog psiho-socijalnog tretmana za nasilnike, određene evidencije itd. Takođe je neophodno usvojiti Zakon o besplatnoj pravnoj pomoći jer ženama koje se nađu u situaciji da trpe nasilje, bez obzira na njihov materijalni status, obrazovanje, imovinsku kartu, teško je dostupna pravda, kao i stručna podrška i pomoć advokata. Dalje je navela da kada su u pitanju višestruko diskriminisane žene, postavlja se pitanje dostupnosti i pristupačnosti institucija kojima treba da se obrate za pomoć i podršku. Mnogi objekti u kojima su smeštene policijske stanice i centri za socijalni rad nisu pristupačni ili ne potoji mogućnost njihovog kretanja unutar objekta.

**Goran Bačkulja** iz Policijske uprave Kraljevo i koordinator Radne grupe Ministarstva unutrašnjih poslova za praćenje pojava nasilja u prodici i praćenje primene protokola, je informisao prisutne da je u Kraljevu potpisan lokalni sporazum o multisektorskoj saradnji u borbi protiv nasilja nad ženama i nasilja u porodici, što je dalo odgovarajuće rezultate. Na taj način su izbegnuti raniji problemi vezani za prebacivanje odgovornosti s jedne na drugu instituciju i postignuta je veća efikasnost u postupanju svih organa. Planirane su aktivnosti u narednom periodu koje se odnose na konkretne probleme, kao što je problem neprijavljivanja nasilja u porodici, a najčešći uzrok tome je strah i ekonomska zavisnost, ali i nepoverenje žrtve u institucije sistema. Takođe smatra da je slab sistem osnaživanja žrtava za prijavljivanje slučajeva nasilja, a istakao je i problem dokazivanja nasilja. Navodi problem koji policija ima u svom delovanju, a naročito imajući u vidu da većina prijava ide preko policije, a to je da svedoci često nisu spremni da daju svoj doprinos, kao i da kasnije, u postupku kod tužilaštva imamo različita postupanja. Smatra da treba sprovoditi više preventivnih aktivnosti na sprečavanju nasilja u porodici.

**Miljan Perović**, dolazi iz plivačkog kluba za osobe sa invaliditetom. Polaznici su često deca sa invaliditetom i tu je zapazio da su oni često žrtve nasilja u porodici. Naveo je kao primer određeni slučaj koji su prijavili preko škole, ali i sledeći put se nasilje ponovilo. Problem je brzina delovanja Centra za socijalni rad i policije. Za osobe sa intelektualnim smetnjama je naročito problem kako da se izbore sa nasiljem u porodici.

**Jasmina Barać Perović**, predsednica organizacije Iz Kruga, Niš, je diplomirani pravnik i sama je osoba sa 100 % invaliditeta. Oranizacija Iz kruga pruža besplatnu pravnu pomoć, sos telefon, psihološku pomoć osobama sa invaliditetom. Istakla je da žena sa invaliditetom bez podrške servisa ne može ni da se kreće, a pogotovu ne može da se izbori sa porodičnim nasiljem. Smatra da je invalidnost u Srbiji još uvek tabu tema, ali se vidi napredak u odnosu na pre 15 godina kada se o ovoj temi uopšte nije govorilo. Navela je slučaj porodice intelektualaca iz Niša gde otac krije da ima dete sa invaliditetom, odnosno kada ga pitaju koliko ima dece, umesto troje kaže dvoje. Svako od nas može postati osoba sa invaliditetom i zato treba svi da tom problemu pristupe ne okrećući glavu i potrebno je da kao pojedinci uzmemo učešće u borbi protiv nasilja, a naročito prema osobama sa invaliditetom. Invalidnost se ne posmatra sa aspekta rodne ravnopravnosti, i još uvek nema dovoljno razumevanja za udatu ženu sa invaliditetom koja trpi nasilje i dalje postoje shvatanja da je za nju dobro to što se uopšte udala. Dokazivanje je naročito teško ako je reč o osobama sa invaliditetom, a naročito ako je reč o osobama sa mentalnim smetnjama. Navela je primer da se njihovoj organizaciji javila žena iz Prokuplja čija ćerka sa mentalnm smetnjama je silovana. To je stres za porocicu, a za okolinu je to jedna žigosana porodica. Ta devojčica ni sama ne zna prepoznati šta joj se dogodilo, pa je jasno koliko je u tom slučaju teško dokazivanje. Navodi i primer devojčice koju je silovao otac, koji je nakon toga osuđen na samo dve godine zatvora, a ona je skočila kroz prozor i ostala invalid. Za žene invalide postoji i problem smeštaja u sigurnu kuću jer tu nema uslova za osobe sa invaliditetom. Ove žene nasilje trpe najčešće od osoba koje su dužne da o njima brinu i od kojih zavise, pa se teško odlučuju da se bore protiv nasilja.

Ona očekuje da ovaj odbor i Parlament obezbede zakonsku regulativu. U Parlamentu i lokanim samupravama nema osoba sa invaliditetom. To je ranije u Parlamentu bila Gordana Rajkov i tada je došlo do usvajanja važnih zakona koji su unapredili položaj osoba sa invaliditetom. I ona lično nailazi na diskriminaciju i trpi nasilje u svakodnevnom životu. Navela je primer koji je imala u gradskom prevozu u vezi ostvarivanja prava na beneficiranu kartu za prevoz koju vozač nije hteo da joj izda, za koji je pokrenula sudski proces i to je prva presuda koja je u tom smislu usvojena u Srbiji. Ona je to uspela, bez obzira na stres koji je pretrpela, zato što je bila edukovana i obrazovana. Postavila je pitanje šta da radi žena sa sela koja ne zna kakva prava ima i koja nema sredstava za advokata.

Istakla je da ovakvih sednica i sastanka treba da bude što više i treba da se preduzmu konkretne mere i navela je primer majki sa invaliditetom za koje smatra da im treba obezbediti poseban staž, kao i neka druga prava. Ona sama kao majka nema nikave beneficije, pa ni na vrtić, dok to pravo imaju ratni vojni invalidi. Kada se obraćala nadležnim institucijama u vezi ovog pitanja, rečeno joj je da nema majki sa invaliditetom, odnosno da ih je malo i da je to razlog zbog čega ne treba preduzimati posebne mere u odnosu na njih.

**Elvira Kovač** je naglasila ulogu zdravstvenih ustanove za koje takođe postoji protokol za postupanje u slučaju nasilja nad ženama i nasilja u porodici, a njih danas nismo uopšte pominjali. Istakla je da nasilnici često pronalaze način kako da povrede koje nanose ne budu vidljive, odnosno nanose ih na mestima gde se toliko ne vide tragovi, kao i da je naročito teško dokazati psihičko nasilje. Pored ostalog i to je razlog zašto zdravsteve ustanove treba da se povežu u ovu koordinisanu saradnju. Bilo je ideja da se zdravstveno obrazovanje uvede u škole. Obično je odgovor bio da deca ne mogu dodatno da se opterećuju i da nemamo neophodne udžbenike. Takođe smatra da nemamo edukovane nastavnike za takve sadržaje. Podržala je nevladine organizacije u njihovom delovanju u borbi protiv nasilja nad ženama i u porodici i smatra da je dobro što ih je i Zakon o socijalnoj zaštiti prepoznao kao pružaoce usluga. Navela je i svoj lični primer jer je i sama bila žrtva nasilja i zna šta je, iako je bila edukovana, doživela sa institucijama, naročito policijom. Zato smatra da nije čudo što žrtve imaju nepoverenje prema institucijama, ali je istakla da je veoma značajno to što se vidi napredak u svim opštinama i gradovima, a to važi i za Ministarstvo unutraših poslova koje je uvelo brojne obuke za pripadnike policije.

**Zibija Šarenkapić** je istakla značaj mehanizama za rodnu ravnopravnost na lokalnom nivou kao koordinatora aktivnosti u cilju suzbijanja nasilja, ali i u drugim segmentima rodne ravnopravnosti. Naročito je važna njihova uloga da predlažu lokalne politike u ovim oblastima. Naglasila je da je pitanje statusa saveta za rodnu ravnopravnost na lokalnom nivou i dalje pitanje političke volje unutar lokalne zajednice, zbog čega nema neophodnog kontinuiteta, pa u jednom četvorogodišnjem periodu saveti dobro rade, dok u drugom periodu imamo potpuni kolaps njihovog rada. Ukazala je i na pitanje besplatne pravne pomoći za žene žrtve nasilja. U mnogim opštinama postoje službe za pravnu pomoć, koje ipak nisu besplatne, ali su jeftinije od advokatskih usluga. Smatra da u slučaju nasilja nad ženama, sve žene treba da dobiju besplatnu pravnu pomoć, a ne samo siromašne, jer i one koje imaju sredstva, sprečene su da ta sredstva i koriste. Prisutvovala je razgovoru u policijskoj upravi gde je komandir policije u slučaju porodičnog nasilja dao nalog da se dobro potraže dokazi na terenu. To je primer sa kojim se prvi put srela za 12 godna rada, da je policija Tutina i Sjenice dobila izričito naređenje da se dokazivanje ne svodi na reč, već da se traže ozbiljni dokazi. Ipak, iako policija najbrže napreduje u postupanju u slučajevima porodičnog nasilja, smatra da se još uvek ne obezbeđuju dovoljno dobri dokazi koji će pomoći žrtvi nasilja. Smatra da sudovi u malim sredinama još uvek postupaju na način da se u slučaju porodičnog nasilja sačuva brak, a to ne bi trebalo da bude njihov cilj, jer i žene bi to želele, ali isto tako bi želele da žive kao ljudsko biće.

**Violeta Mišković**, sudija Osnovnog suda u Kraljevu, istakla je da žena koja trpi nasilje, pored podrške institucija, treba da ima i podršku porodice, jer ona često nema gde da ode, nema ekonomskih sredstava, ima decu koju, niti može da ih povede sa sobom, niti može da ih ostavi kod nasilnika. Saglasila se sa tim da svako nasilje treba da bude kažnjeno, ali da bi to uspeli moraju da postoje dokazi. Navela je slučaj žene koja je imala teške telesne povrede, ali je u postupku tvrdila da je pala niz stepenice i postavila pitanje kako u tom slučaju nekog osuditi ako ne postoje dokazi. Nasilje u porodici zahteva veliki entuzijazam i da svako da svoj dopirnos kako bi se udružili i bili efikasniji. Kraljevo nema sigurnu kuću, a iako postoji određeni smeštaj, sredstva su nedovoljna i nema dovoljno zaposlenih.

**Lidija Pavlović** je iznela iskustva u pogledu statusta Saveta za rodnu ravnopravnost u Kraljevu koje je zahtevalo promenu statuta, više skupštinskih zasedanja, razumevanje kolega i koleginica za ovo pitanje. Veoma je važno da tamo gde saveti postoje, to treba maksimalno iskoristiti i stoga je veoma važno njihovo stalno prisustvo u medijima, kroz tribine, potrebno je veće uključivanje žena u politički život i njihovo veće angažovnje na ključnnim radnim mestima. I dalje postoje različite barijere protiv kojih se bore, a ohrabruje to što ih ljudi sada već prepoznaju i sve češće im se obraćaju. Što se tiče edukacije, smatra da nema dovoljno ljudi koji su edukovani za ovu temu i da je na institucijama na nivou lokalne zajednice da iniciraju rešenja, a naročito narodni poslanici imaju značajnu ulogu jer se nalaze na mestima gde se odluke i zakoni donose. U vezi prethodno pomenutog zdravsvenog obrazovanja, smatra da bi se ono moglo oranizovati i u okviru građanskog obrazovanja koje već postoji.

**Jasmina** **Barać Perović** je ukazala na rezultate ankete koju su sprovodili, a koji su pokazali da građani često ne shvataju da je problem nasilja u porodici društveni problem, već smatraju da je to individualni problem žrtava koje treba da se same s tim problemom izbore. SOS telefon je važno sredstvo podrške, ali psiholozi koji su angažovani su samo simbolično plaćeni, pa se teško mogu naći stručnjaci koji bi se tu angažovali. Sličan problem postoji i kada je reč o drugim vrstama podrške, kao što je besplatna pravna pomoć. Ukazala je i na nedovoljnu zainteresovanost i informisanost lokalnih vlasti za ove probleme. Na tribine koje organizuju najčešće se niko iz lokalne vlasti ne odaziva i navela je slučaj resornog većnika koji nije informisan ni da postoji SOS telefon u Nišu, iako on postoji od 2007. godine.

**Vesna Ristović** je upoznala prisutne da postoje obuke za volonterke na SOS telfonu i upoznala ih sa svojim primerom. Ona je 9 godina bila angažoana na SOS telefonu i morala je da prođe određene obuke da bi mogla da pruža emotivno-psihološku podršku ženama žrtvama nasilja. Njihovo udruženje ima svoj akreditovani seminar, a dobijene su i potvrde od Ministarstva za rad i socijalnu politiku i smatra da je takva vrsta potvrde značajna kako bi neko mogao da ima poverenja u njih i da ih pozove da budu angažovani. Takođe je istakla i potrebu lične inicijative kako bismo se i sami edukovali jer ima dovoljno stručne literature na ovu temu. Istakla je i problem što se nedovoljno koristi rodno senzitivni jezik.

**Predsednik Odbora** je na kraju sednice zahvalio učesnicima na prenetim iskustvima i konsturktivnim sugestijama. Veoma je važno da se na licu mesta uverimo sa problemima koji postoje kada je reč o nasilju nad ženama, a oni su brojni, od nerazumevanja, neznanja, nezaintesovanosti, predrasuda, do loše komunikacije onih institucija koje bi trebale da sarađuju na ovim pitanjima. Sumirajući sve što je izneto u diskusiji, istakao je sledeća pitanja koja bi u narednom periodu trebalo formulisati kroz zaključke Narodne skupštine. Kao prvo, istakao je da je važno početi od osnovnog obrazovanja i predškolskog uzrasta. Dalje, treba pribeći izmenama Krivičnog zakonika i uvesti neke nove termine koji danas ne postoje, kao što je pojam žrtva i pojam proganjanja. Takođe važno je predvideti vođenje postupka po službenoj dužnosti ako žrtva odustane od gonjenja. Moramo da nađemo način kako rešiti problem dokazivanja, jer moramo da razumemo i probleme koje ima sud u tom smislu. Sporost u delovanju centara za socijalni rad je takođe problem. Edukccija se mora odnositi na sve, od poslanika, do predstavnika policije, centara za socijalni rad, ali uz učešće i žena i muškaraca kako bi se pojačao senzibilitet kod ljudi koji su uključeni u ova pitanja. Dobra su iskustva iz Niša i Kraljeva u vezi lokalnih sporazuma o saradnji institucija. Takođe je značajno da se usvoje posebni programi za žene iz ruraliih sredina i marginalnih grupa. Naglasio je i problem sa neprijavljivanjem nasilja u porodici, a naročito ako su žrtve deca ili osobe koje nisu dovoljno obrazovane i edukovane da se same izbore sa ovim problemom. Na kraju je pozvao sve učesnike današnje sednice da prisustvuju sednici Odbora koja će se održati 25. novembra 2014. godine u Narodnoj skuštini.

Sednica je zaključena u 17.40 časova.

**SEKRETAR ODBORA PREDSEDNIK ODBORA**

**Rajka Vukomanović Meho Omerović**